ร้านราชาบะหมี่เกี๊ยว หมูแดงอบน้ำผึ้งเจ้านี้ ตั้งแผงขายอยู่หน้าหมู่บ้าน DK ฝั่งกาญจนาภิเษกมาช้านาน คิดว่าไม่น่าต่ำกว่า 20 ปี จากคำบอกเล่าของคนแถวนั้น แต่ผมเพิ่งจะค้นพบเมื่อปีที่แล้วนี่เอง ขับรถผ่านก็เห็นอากงอาม่าเจ้าของร้านช่วยกันขายอยู่สองขน ตั้งแต่ตั้งร้าน จนเก็บร้านแบกโต๊ะเก้าอี้ เข็นรถเอง ซึ่งดูน่าสงสาร ผมเลยตั้งใจว่าอร่อยไม่อร่อยไม่รู้ แต่อยากอุดหนุนเพราะสงสาร และร้านก็ดูเงียบๆ เมื่อครั้งแรกที่ทาน ลองสั่งบะหมี่เกี๊ยวแห้งหมูกรอบมาทาน เสริพพร้อมน้ำซุบ ละสั่งชาดำเย็นมาทานคู่กัน

รอแปปนึงอาม่าก็ยกซุบมาเสริพ อืมมมม กลิ่นหอม จิบน้ำซุบก่อนเลย รสชาติน้ำซุบรสชาติดี กลมกล่อม หวานน้ำต้มกระดูก ซดร้อนๆสุขใจดีแท้

มาถึงจานหลักบะหมี่เกี๊ยวหมูกรอบ เริ่มจากเส้นเป็นบะหมี่ไข่แท้ๆ ที่เนียนนุ่มมากๆ ไม่มีรสเค็มเหมือนเส้นบะหมี่เจ้าอื่นๆ เส้นบะหมี่ทำผมประทับใจมากๆ เพราะปกติ ทานบะหมี่เจ้าไหนๆก็เจอแต่เส้นที่มีรสเค็ม

มาถึงหมูกรอบ ชิ้นใหญ่มาก อากงใส่หมูกรอบให้แบบไม่กั๊กเลย ต้องบอกก่อนว่าส่วนตัวเป็นคนชอบทานหมูกรอบมากๆ เรียกได้ว่าเจ้าไหนอร่อยตามไปกินหมด แต่หมูกรอบเจ้านี่พิเศษมากๆ ส่วนกรอบก็กรอบสุด ส่วนมันก็มัน ส่วนนุ่มก็นุ่ม เรียกได้ว่า แต่ละส่วนทำหน้าที่ของตัวเองได้สุดยอดมาก ในส่วนของหมูกรอบให้ 5 ดาวเลย

แต่... แน่นอนว่าไม่มีอะไรที่สมบูรณ์แบบ 100% จุดด้อยของร้านนี้แบบไม่น่าให้อภัยคือ เกี๊ยว ที่ชิ้นเล็ก หมูน้อย และรสชาติยังไม่เข้าขั้น

สรุปคือร้านนี้ บะหมี่แห้งหมูกรอบเมพมาก!! ย้ำว่า บะหมี่แห้งหมูกรอบ!! เห็นหมูแดงแวปๆหน้าตาดีเหมือนกัน รอบหน้าจะมี review หมูแดงให้อ่านกันอีกครั้งครับ ;)